Povzetek revizijskega poročila
Pravilnost dela poslovanja Mestne občine Murska Sobota

Računsko sodišče je revidiralo pravilnost poslovanja **Mestne občine Murska Sobota** v letu 2023. Cilj revizije je bil izrek mnenja o pravilnosti poslovanja Mestne občine Murska Sobota v letu 2023 v delu, ki se nanaša na plače in druge izdatke zaposlenim, vzdrževanje občinskih cest, javna naročila pri investicijskih odhodkih, tekoče transfere nepridobitnim organizacijam in ustanovam ter druga področja poslovanja (uresničevanje posebnih pravic pripadnikov romske skupnosti in splošna proračunska rezervacija).

Računsko sodišče je o pravilnosti dela poslovanja Mestne občine Murska Sobota v letu 2023 izreklo **mnenje s pridržkom,** ker občina ni poslovala v skladu s predpisi in pogodbenimi določili v naslednjih primerih:

 2 javnima uslužbencema ni obračunala in izplačala dodatka za magisterij v skupnem znesku 711 EUR; 4 javnim uslužbencem je za sobotno delo obračunala in izplačala dodatek za delo na dan, ki je z zakonom določen kot dela prost dan v skupnem znesku 1.436 EUR, čeprav sobota zakonsko ni določena kot dela prost dan; javnemu uslužbencu, ki je v letu 2023 prejel delovno uspešnost iz naslova povečanega obsega dela, je bilo hkrati za iste naloge v istem mesecu odrejeno tudi delo preko polnega delovnega časa; skupnega obsega sredstev za redno delovno uspešnost za plačilo direktorice mestne uprave ni izkazala ločeno; 3 javnim uslužbencem je izplačala za 2.248 EUR preveč, 1 javni uslužbenki pa za 1.248 EUR premalo odpravnine ob upokojitvi in 1 javni uslužbenki za 2.711 EUR premalo odpravnine ob odpovedi pogodbe o zaposlitvi;

pred sklenitvijo "in-house" pogodbe ni izkazala, da je izpolnila vse pogoje za sklenitev "in-house" pogodbe (za izvršena dela je v letu 2023 plačala skupaj 721.403 EUR); ni izdelala letnega plana razvoja in vzdrževanja občinskih cest za leto 2023; izvedbeni program rednega vzdrževanja cest za leto 2023 ter izvedbena programa zimske službe za zimsko sezono 2022/2023 in sezono 2023/2024 je pridobila prepozno; poročilo o doseženih ciljih in rezultatih za leto 2023 v delu, ki se nanaša na vzdrževanje občinskih cest, ni popolno;

 v 3 primerih je na portalu javnih naročil elektronsko kopijo pogodbe in aneksov k pogodbi objavila prepozno; prevzela in plačala je obveznosti v skupnem znesku 3.122 EUR, ki niso bile dogovorjene s pogodbo; končno situacijo je plačala pred prejemom bančne garancije za odpravo napak v garancijskem roku (v letu 2023 je izplačala 40.894 EUR); v 5 primerih ni pridobila ustreznih finančnih zavarovanj oziroma jih je pridobila prepozno; v 7 primerih pred uvrstitvijo projektov v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije (v letu 2023 je izvajalcem plačala skupaj 508.806 EUR);

 ni sprejela lokalnega programa za kulturo za obdobje 4 let; v razpisni dokumentaciji na področju socialnega in zdravstvenega varstva ni navedla načina uporabe meril (v letu 2023 je izplačala 125.147 EUR); 11 izvajalcem športnih programov, 3 izvajalcem kulturnih projektov, 1 prejemniku na področju socialnega in zdravstvenega varstva in 20 prejemnikom na različnih področjih delovanja je dodelila in izplačala sredstva v skupnem znesku 13.587 EUR, ne da bi izvedla javni razpis oziroma javni poziv; s 4 izvajalci kulturnih projektov, 4 izvajalci na področju socialnega in zdravstvenega varstva in 33 prejemniki na različnih področjih delovanja, ki jim je dodelila in izplačala sredstva v skupnem znesku 13.950 EUR, ni sklenila pogodbe o dodelitvi sredstev; Sindikatu Mestne uprave Mestne občine Murska Sobota je dodelila in izplačala 1.200 EUR, čeprav ji javnofinančni predpisi tega ne dovoljujejo; društvu je plačala uporabnino v znesku 1.749 EUR, namesto da bi mu sredstva dodelila in izplačala na podlagi javnega razpisa;

* porabljenih sredstev splošne proračunske rezervacije v skupnem znesku 73.410 EUR ni razporedila v proračun občine za leto 2023.

Računsko sodišče je Mestni občini Murska Sobota podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 9. junija 2025